Педро Лопес де Айяла
Молитва
Откъс

Превод от испански: Александър Муратов, Атанас Далчев, 1978

chitanka.info

Не ме забравяй, боже, защото много страдам:

натегнал от вериги, лежа в затвора хладен.

Всемилостиви боже, със сълзи аз те моля

да ме избавиш скоро от моята неволя,

не ме оставяй още във мъка и забрава,

че вече съм отпаднал, измъчен и смутен,

и немощта ми расне и гаснат ум и здраве,

че в рани тъне всичко и дух, и тяло в мен.

Рода човешки, боже, изкупен бе с кръвта ти,

в тъма където бяха, там светлина изпрати,

ти, който си дарявал утеха и пощада,

освободи мен, роба, захвърлен в мрак и прах,

покаял се, тъй както ти, боже, заповяда,

макар че съм по-много заслужил с моя грях.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.